১০ সেপ্টেম্বর বিশ্ব আত্মহত্যা প্রতিরোধ দিবস পালিত হবে। বাংলাদেশেও দিবসটি গুরুত্বের সঙ্গে পালিত হয়। এ উপলক্ষে বিশ্বব্যাপী বিভিন্ন পদক্ষেপ গ্রহণ করেছে ইন্টারন্যাশনাল অ্যাসোসিয়েশন ফর সুসাইড প্রিভেনশন (আইএএসপি)। এবারের প্রতিপাদ্য ‘আত্মহত্যা প্রতিরোধে কাজ করি একসাথে’। আন্তর্জাতিক আত্মহত্যা প্রতিরোধ সংস্থা ২০০৩ সাল থেকে বিশ্ব স্বাস্থ্য সংস্থার সহায়তায় দিবসটি পালন করে থাকে। মনোবিজ্ঞানীরা বলছেন, ধনী দেশগুলোয় সাধারণত বেশি বয়সী মানুষ আত্মহত্যা করে। দরিদ্র দেশগুলোয় অল্প বয়সের মানুষ আত্মঘাতী হন বেশি। ৭৫ শতাংশেরও বেশি আত্মহননের ঘটনা ঘটে দরিদ্র দেশগুলোতে। বেশিরভাগ দেশে ৬০ বছরের বেশি বয়সী মানুষ আত্মহত্যার পথ বেছে নেন। আর ১৫ থেকে ২৯ বছর বয়সীরা ঝুঁকির মধ্যে থাকেন।